b"\n_START_ARTICLE_\nHist\xc3\xb2ria militar de Catalunya\n_START_PARAGRAPH_\nLa hist\xc3\xb2ria militar de Catalunya comen\xc3\xa7a al segle\xc2\xa0xiii, amb les primeres gestes dels ex\xc3\xa8rcits sota ordres de governants catalans i dura fins a l'actualitat, on els soldats catalans s'integren dins forces internacionals.\n_START_SECTION_\nOr\xc3\xadgens\n_START_PARAGRAPH_\nEls or\xc3\xadgens de la for\xc3\xa7a militar a Catalunya es remunten al segle\xc2\xa0xiii, amb el Sagramental, la germandat entre diversos pobles per a garantir llur pr\xc3\xb2pia seguretat, feta per mitj\xc3\xa0 de jurament, i, per aix\xc3\xb2, anomenada aix\xc3\xad._NEWLINE_S'estima que en temps d'hegemonia aix\xc3\xad com els segles xiv i xv, Catalunya tenia el poder econ\xc3\xb2mic per aguantar d'entre 35.000 i 40.000 tropes annualment. En temps de crisis com va ser l'edat moderna per Catalunya, el Principat podia aguantar un ex\xc3\xa8rcit de 25.000 homes anuals. A part d'aquestes despeses tamb\xc3\xa9 hi havia les de infraestructures, manteniment de fortaleses i construccions._NEWLINE_La hist\xc3\xb2ria del Mediterrani ha tastat sovint les armes catalanes, des de M\xc3\xbarcia a Atenes i Neop\xc3\xa0tria, per\xc3\xb2 tamb\xc3\xa9 a la Catalunya vella, abans i despr\xc3\xa9s dels Decrets de Nova Planta (1716). Els catalans a part de tenir ex\xc3\xa8rcit de tropes regulars ha tingut organitzacions paramilitars, des del Sagramental, les croades dels Almog\xc3\xa0vers als maulets, el sometent, o els maquis. Fins als Decrets de Nova planta, a les llars catalanes sempre hi havia armes i municions per defensar-se, ja sigui dels sarra\xc3\xafns, dels pirates o dels francesos. No \xc3\xa9s per tant fins despr\xc3\xa9s de la derrota a la Guerra de Successi\xc3\xb3, que el poder central limita i controla el dret d'armes, i sota el pretext de pacificar el pa\xc3\xads, amaga el desig d'evitar que els ciutadans s'aixequin en armes contra ell, com tants cops havia passat els temps anteriors._NEWLINE_A m\xc3\xa9s les constitucions catalanes, abolides de fet pels Decrets, obligaven a la corona a negociar el suport popular, representat pels bra\xc3\xa7os de les Corts, suport que aquestes concedien sovint a canvi de privilegis, que limitaven l'autoritat real. Aquest equilibri de poders desapareix despr\xc3\xa9s de la derrota, i la humiliaci\xc3\xb3 es fa patent de moltes formes, com ara l'enderrocament del barri de la Ribera, on s'havia trobat m\xc3\xa9s resist\xc3\xa8ncia, la construcci\xc3\xb3 de la fortalesa de la Ciutadella al mateix lloc, la imposici\xc3\xb3 del Cadastre, o el tancament de totes les universitats catalanes._NEWLINE_Per aix\xc3\xb2, veient a venir la difer\xc3\xa8ncia del concepte d'autoritat reial de Castella, els catalans es posaren al costat de l'Arxiduc Carles d'\xc3\x80ustria, repartiren fulls de propaganda i negociaren amb els anglesos."